b"\n_START_ARTICLE_\nThe Enemy Below\n_START_SECTION_\nArgument\n_START_PARAGRAPH_\nDurant la Segona Guerra Mundial, un destructor nord-americ\xc3\xa0, al comandament del qual hi ha un comandant al qual la tripulaci\xc3\xb3 creia poc experimentat per\xc3\xb2 que resulta ser un gran estrateg, troba un submar\xc3\xad alemany al qual persegueix per tot l'oce\xc3\xa0 Atl\xc3\xa0ntic.\n_START_SECTION_\nCr\xc3\xadtica\n_START_PARAGRAPH_\nLa hist\xc3\xb2ria arrenca gaireb\xc3\xa9 banalment amb la trobada d'un destructor americ\xc3\xa0 i un submar\xc3\xad alemany, que creua en una rutin\xc3\xa0ria acci\xc3\xb3 de vigil\xc3\xa0ncia. Molt aviat, per\xc3\xb2, s'establir\xc3\xa0 un duel entre els dos capitans que els portar\xc3\xa0 a diferents avatars i escaramusses mitjan\xc3\xa7ant estratagemes i habilitats. Els efectes especials s\xc3\xb3n molt notables donada l'\xc3\xa8poca en qu\xc3\xa8 es va rodar el film, any 1957, i els personatges s\xc3\xb3n presentats amb una dosi considerable d'humanitat que no \xc3\xa9s massa freq\xc3\xbcent en el g\xc3\xa8nere._NEWLINE_The Enemy Below va ser dirigida per Dick Powell, que aleshores ja havia deixat la interpretaci\xc3\xb3 per passar-se a la direcci\xc3\xb3 i producci\xc3\xb3 de pel\xc2\xb7l\xc3\xadcules. M\xc3\xa9s tard va dirigir i va presentar una apreciable s\xc3\xa8rie de TV que portava el seu propi nom i en la qual col\xc2\xb7laborarien prestigiosos directors i guionistes. Aquesta nova faceta de la seva carrera es veuria tr\xc3\xa0gicament interrompuda per una incurable malaltia que el va portar a la mort el 1963. La pel\xc2\xb7l\xc3\xadcula es beneficia d'una remarcable interpretaci\xc3\xb3 de Robert Mitchum i Curd J\xc3\xbcrgens en els papers protagonistes. A assenyalar, aix\xc3\xad mateix, la pres\xc3\xa8ncia de Doug McClure (que despr\xc3\xa9s seria el popular Trampas a TV) i Theodore Bikel en destacades intervencions."